Predkladacia správa

	Návrh zákona, ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov a o zmene a doplnení niektorých zákonov sa predkladá ako iniciatívny návrh. 
Obsahom predloženého návrhu zákona je 
a)	doplnenie kompetencií jednotlivých ministerstiev,
b)	definovanie pojmu „verejná politika“ a ustanovenie, ktoré ministerstvá vykonávajú verejnú politiku v jednotlivých oblastiach štátnej správy,
c)	zrušenie statusu dvoch ústredných orgánov štátnej správy.

Návrh teda obshauje zmeny, ktoré sa dotýkyjú troch oblastí. Doplnenie kompetencií jednotlivým ministerstvám vychádza priamo z podnetov, ktoré jednotlivé ministerstvá uplatnili na základe listu Sekcie vládnej legislatívy ÚV SR z 5. mája 2004.
Výraznou zmenou je definovanie pojmu „verejná politika“ a presun zodpovednosti za verejnú politiku (stratégie, koncepcie, zákony) z ostatných ústredných orgánov štátnej správy na ministerstvá.
Treťou oblasťou zmien je zrušenie statusu ústredného orgánu štátnej správy v dvoch prípadoch – v prípade Úradu pre normalizáciu, metrológiu a skúšobníctvo SR a Správy štátnych hmotných rezerv. Tieto orgány budú naďalej vykonávať činnosti podľa osobitných zákonov, ale už nie ako ústredné orgány štátnej správy. Ústredná štátna správy v predmetných oblastiach by mala prejsť na Ministerstvo hospodárstva SR.

Predkladateľ nepredpokladá, že by prijatím zákona vznikli nové požiadavky na výdavky zo štátneho rozpočtu SR v roku 2004 a 2005. Prijatie návrhu nebude mať ekonomický vplyv, environmentálny vplyv a ani vplyv na zamestnanosť. 
Návrh zákona nie je potrebné prerokovať v Rade hospodárskej a sociálnej dohody.